Θύμα ξυλοδαρμού έπεσε ο διαιτητής της Super League, Θανάσης Τζήλος, σήμερα στη Λάρισα, όταν άγνωστος ή άγνωστοι του επιτέθηκαν έξω από το σπίτι του.

Ο Θάνασης Τζήλος μεταφέρθηκε με ασθενοφόρο του ΕΚΑΒ στο νοσοκομείο, ενώ για το γεγονός έχει ξεκινήσει έρευνα από την αστυνομία.

Για την επίθεση, η Ένωση Ποδοσφαιρικών Σωματείων Λάρισας εξέδωσε ανακοίνωση, ενώ ο πρόεδρός της, Δημήτρης Μπουχλαριώτης, εξέφρασε τον αποτροπιασμό του για την επίθεση.

«Τέτοιου είδους πράξεις είναι καταδικαστέες και προκαλούν σοβαρούς και ανεπανόρθωτους τριγμούς στα θεμέλια της διαιτησίας, του ποδοσφαίρου και εν γένει της κοινωνίας μας. Η ΕΠΣΝΛ εκφράζει τη συμπαράστασή της προς την οικογένεια του Αθανάσιου Τζήλου και, σε ένδειξη διαμαρτυρίας, αναβάλλει όλα τα πρωταθλήματα για το προσεχές Σαββατοκύριακο απέναντι σε αυτούς που δεν θέλουν το καθαρό ποδόσφαιρο και την αμερόληπτη διαιτησία, δείχνοντας με αυτό τον τρόπο ότι ο τραμπουκισμός και η αλητεία δεν θα περάσουν», αναφέρεται στη σχετική ανακοίνωση.